# James Bond

| James Bond |
| --- |
| Prvo pojavljivanje | *Casino Royale* novela iz 1953. godine |
| Posljednje pojavljivanje | *Solo* novela iz 2013. godine |
| Stvaralac | Ian Fleming |
| Portretirao/la | George Baker Pierce Brosnan Christopher Cazenove Daniel Craig Sean Connery Timothy Dalton Bob Holness Michael Jayston George Lazenby Roger Moore Barry Nelson David Niven Toby Stephens |
| Informacije |
| Zanimanje | tajni agent špijun |
| Nacionalnost | britanac |

**James Bond**, također poznat i kao tajni agent 007, je fiktivni britanski tajni agent i špijun, stvoren od pisca Iana Fleminga 1953. godine. Pojavljuje se u dvanaest romana i dvije zbirke kratkih priča. Nakon Flemingove smrti, 1964. godine, sedam drugih autora su pisali autorizovane James Bond romane ili novele: Kingsley Amis, Christopher Wood, John Gardner, Raymond Benson, Sebastian Faulks, Jeffery Deaver i William Boyd. Osim toga, Charlie Higson je napisao serijal o mladom James Bondu. Izmišljeni lik, agent britanske tajne službe, je također prilagođen za televiziju, radio, strip, videoigre i film. Od svih ovih kategorija, filmovi o Jamesu Bondu su se najduže održali i u kontinuitetu se snimaju. Upravo filmovi o tajnom agentu 007 su druga po redu medijska franšiza gledajući ukupnu zaradu. Serijal filmova o ovom fiktivnom liku je započeo 1962. godine s filmom *Dr. No* kojeg glumi Sean Connery. Za 2014. godinu je bilo planirano snimanje 23. filma po redu o Jamesu Bondu u produkciji *Eon Productions*. U James Bond filmu Skyfall (2012. godina), glumi Daniel Craig u svojoj trećoj ekranizaciji Bonda i on je šesti glumac koji je odglumio ulogu ovog tajnog agenta.
Filmovi o Bondu su poznati po brojnim karakteristikama, uključujući i muzičku pratnju, sa muzičkim temama koje su nekoliko puta nominovane i jednom i osvojile Oskarom. Drugi važni elementi po kojim je prepoznatljiv James Bond su Bond automobili, njegovo oružje, i specijalne sprave koje za njega isporučuje *Q Branch*.

## Lik i djelo

Kao centralnu figuru za svoja djela, Ian Fleming je stvorio izmišljeni lik Jamesa Bonda, agenta britanske tajne obavještajne službe, poznatije kao *MI6*. Bond je poznat po svom broju koda, *007* koji označava neograničeno korištenje dozvole za ubistva pri obavljanju dodijeljene dužnosti. Fleming je svog fiktivnog lika osmislio na osnovu osobina mnogih pojedinaca koje je sreo tokom obavljanja službe u *Naval Intelligence Division* za vrijeme 2. svjetskog rata, priznavajući da je Bond "spoj svih vrsta tajnih agenata i komandosa koje sam tokom rata". Među njima bio je i njegov brat koji se nalazio iza neprijateljskih linija, na teritoriji Grčke i Norveške. Svog fiktivnog junaka je nazvao po američkom ornitologu James Bondu, stručnjaku za ptice i autoru ptičarskog priručnika Ptice Zapadne Indije. I sam Ian Fleming je bio strastveni posmatrač ptica pa je jedne prilike kada se nalazio na Jamajci, sa primjerkom navedene knjige, odlučio da svog junaka nazove James Bond i tako je rođen drugi James Bond.

## Knjige

### Knjige Iana Fleminga

Dok je služio u Naval Intelligence Divisionu, Fleming je planirao da postane autor i jedne prilike je rekao svom prijatelju: "ja ću napisati špijunsku priču koja će biti kraj svih špijunskih priča". Dana 17. februara 1952. godine je počeo pisati svoj prvi James Bond roman: *Casino Royale* na svom *Goldeneye* imanju na Jamajci, gdje je napisao sve svoje Bond romane tokom januara i februara svake godine.
Nakon završetka rukopisa za Casino Royale, Fleming je pokazao rukopis svom prijatelju (i kasnijem uredniku) Williamu Plomeru na čitanje. Plomeru se rukopis svidjeo i dostavio ga je izdavaču, Jonathanu Capeu, kojeg baš i nije impresionirao. Cape ga je konačno objavio 1953. godine na preporuku Flemingovog starijeg brata Petera. U periodu između 1953. i 1966. godine, dvije godine nakon Flemingove smrti, objavljeno je dvanaest romana i dvije zbirke kratkih priča čemu su dvije zadnje knjige *Čovjek sa zlatnim pištoljem* i *Oktopod i dah smrti* objavljene posthumno. Sve knjige su objavljene u Velikoj Britaniji a izdavač je bio Jonathan Cape.

|  |  |
| --- | --- |
| * 1953: *Casino Royale*
* 1954: *Živi i pusti umrijeti*
* 1955: *Operacija Svemir*
* 1956: *Dijamanti su vječni*
* 1957: *Iz Rusije s ljubavlju*
* 1958: *Dr. No*
* 1959: *Goldfinger*
 | * 1960: *Samo za tvoje oči* (kratke priče)
* 1961: *Operacija Grom*
* 1962: *Špijun koji me volio*
* 1963: *U tajnoj službi Njenog Veličanstva*
* 1964: *Samo dvaput se živi*
* 1965: *Čovjek sa zlatnim pištoljem*
* 1966: *Oktopod i dah smrti* (kratke priče)
 |

### Knjige nakon Iana Fleminga

Nakon Flemingove smrti, Kingsley Amis je napisao knjigu o Jamesu Bondu pod nazivom Pukovnik Sun (eng. Colonel Sun) koja je objavljena 1968. godine. Amis je već prije toga napisao 2 književne studije o Bondu: Esej o Jamesu Bondu iz 1964. godine i Knjiga o Bondu ili svaki muškarac je 007 iz 1965. godine.
Početkom 1980.tih, literarni opus o Jamesu Bondu dobio je na kvantitetu jer je John Gardner u periodu od 1981. do 1996. godine napisao 16 knjiga o Jamesu Bondu od čega su dvije novelizacije, odnosno prerada scenarija u roman.

|  |  |
| --- | --- |
| * 1981. *Obnovljena dozvola*
* 1982. *Za posebne namjene*
* 1983. *Ledolomac*
* 1984. *Pitanje časti*
* 1986. *Niko ne živi vječno*
* 1987. *Nema pregovora, gospodine Bond*
* 1988. *Škorpion*
* 1989. *Pobijedi, izgubi ili umri*
 | * 1989. *Dozvola za ubistvo* (Prerada scenarija u roman)
* 1990. *Slomljena čeljust*
* 1991. *Čovjek iz Barbarose*
* 1992. *Smrt je zauvijek*
* 1993. *Nikad ne šalji cvijeće*
* 1994. *Morski oganj*
* 1995. *Zlatno oko* (Prerada scenarija u roman)
* 1996. *COLD*
 |

## Filmovi

| Naziv | Godina | Glumac | Režiser |
| --- | --- | --- | --- |
| *Dr. No* | 1962. | Sean Connery | Terence Young |
| *Iz Rusije s ljubavlju* | 1963. |
| *Goldfinger* | 1964. | Guy Hamilton |
| *Operacija Grom* | 1965. | Terence Young |
| *Samo dvaput se živi* | 1967. | Lewis Gilbert |
| *U službi Njenog Veličanstva* | 1969. | George Lazenby | Peter R. Hunt |
| *Dijamanti su vječni* | 1971. | Sean Connery | Guy Hamilton |
| *Živi i pusti umrijeti* | 1973. | Roger Moore |
| *Čovjek s zlatnim pištoljem* | 1974. |
| *Špijun koji me volio* | 1977. | Lewis Gilbert |
| *Operacija Svemir* | 1979. |
| *Samo za tvoje oči* | 1981. | John Glen |
| *Octopussy* | 1983. |
| *Pogled na ubistvo* | 1985. |
| *Dah smrti* | 1987. | Timothy Dalton |
| *Dozvola za ubistvo* | 1989. |
| *Zlatno oko* | 1995. | Pierce Brosnan | Martin Campbell |
| *Sutra nikada ne umire* | 1997. | Roger Spottiswoode |
| *Svijet nije dovoljan* | 1999. | Michael Apted |
| *Umri drugi dan* | 2002. | Lee Tamahori |
| *Casino Royale* | 2006. | Daniel Craig | Martin Campbell |
| *Zrno utjehe* | 2008. | Marc Forster |
| *Skyfall* | 2012. | Sam Mendes |
| *Spectre* | 2015. |
| *Nije vrijeme za umiranje* | 2020. | Cary Joji Fukunaga |

## Reference

## Vanjski linkovi

 James Bond na Wikimedia Commonsu

* Službeni sajt
* Publikacije Iana Fleminga
* Young Bond – službeni sajt
* Pinewood Studios Albert R. Broccoli 007 Arhivirano 30. 9. 2011. na Wayback Machine